पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. मेयर की कुर्सी को लेकर जिंदल हाउस की राह अब उतनी आसान नहीं रह गई है, जितनी पहले समझी जा रही थी। हालांकि जिंदल हाउस की पंसद शकुंतला राजलीवाला हाउस की चेयरमैन बनने की दौड़ में अभी भी मजबूत स्थिति में हैं। बावजूद इसके पूर्व मंत्री हरिसिंह सैनी पर सीएम की मेहरबानी के संकेत देकर रेखा सैनी की दावेदारी को काफी गंभीर बना दिया है।
सो, अब दोनों खेमों ने मुख्यमंत्री भूपेंद्र सिंह हुड्डा के समक्ष संभावित शक्ति प्रदर्शन की तैयारियां शुरू कर दी है। विधायक सावित्री जिंदल ने मंगलवार शाम को अपने समर्थक पार्षदों को बधाई देने के बहाने आगामी रणनीति पर चर्चा की। दूसरी तरफ पूर्व मंत्री सैनी बुधवार को कई पार्षदों को बधाई देने खुद उनके पास पहुंचे। वह पार्षद अनिल जैन टीनू से क्लॉथ मार्केट में उनके व्यापारिक प्रतिष्ठान पर मिले हैं जबकि दो तीन पार्षदों से उनके घर जाकर मुलाकात की है।
कांग्रेस में मेयर को लेकर जंग केवल जिंदल बनाम सैनी नहीं होगी। कुर्सी तक पहुंचने के लिए दावेदारों को दो तीन दिग्गजों का दरवाजा खटखटाना पड़ेगा। खासतौर पर पार्टी के जिलाध्यक्ष एवं पूर्व मंत्री जयप्रकाश तथा नलवा से विधायक प्रो. संपत सिंह का । प्रो. सिंह का कहना है कि उनके हलके से कांग्रेस विचारधारा वाले दो पार्षद डॉ. महेंद्र जुनेजा और नरेंद्र शर्मा चुनकर आए है। उधर, जेपी के भी तीन समर्थक जीत कर आए हैं।
हजकां समर्थक पार्षद असमंजस में है कि वे क्या करें। पार्टी सुप्रीमो कुलदीप बिश्नोई ने मेयर चुनाव को लेकर अभी तक पार्षदों को कोई दिशा निर्देश नहीं दिए है। हालांकि बुधवार को कुलदीप ने अपने समर्थक पार्षदों को फोन करके बधाई दी है।
पूर्वमंत्री सक्रिय
पूर्व मंत्री सैनी बुधवार रात को रोहतक में थे। मंगलवार को चुनाव परिणाम घोषित होने के बाद उन्होंने सीएम से फोन पर बात की थी। सैनी ने भास्कर से बातचीत में स्वीकारा कि वह पुत्रवधू को मेयर बनवाने के लिए प्रयासरत है। इसके लिए वह पार्षदों का समर्थन भी जुटा रहे हैं। अपनी रोहतक यात्रा को लेकर उन्होंने कहा कि वह निजी काम से रोहतक आए हुए हैं। चूंकि सीएम यहां नहीं है, इसलिए भेंट नहीं कर पाएंगे।
पहले तौलेंगे, फिर बोलेंगे
मेयर को लेकर मुख्यमंत्री भूपेंद्र सिंह हुड्डा कोई जल्दबाजी नहीं दिखाएंगे। कांग्रेस के एक बड़े नेता का कहना है कि वह पहले तौलेंगे, फिर ही कुछ बोलेंगे। शायद उसी तरह होगा, जैसा जिला परिषद के अध्यक्ष पद को लेकर हुआ था। तब सीएम ने कांग्रेस नेताओं से बहुमत जुटाने के बाद आने के लिए कहा था। बहुमत का आंकड़ा होने के बाद सभी पार्षद सीएम के पास पहुंचे।सीएम ने एक एक पार्षद से अलग में बात कर राय जानी। इसके बाद पार्षदों के साथ गए विधायकों से भी बात की। फिर बंद लिफाफे में राजेंद्र सूरा का नाम दिया।
इनेलो भी प्रयासरत
मेयर की कुर्सी को लेकर इनेलो की गंभीरता भी कम नहीं है। इनेलो के पास चार पार्षद हैं। दुष्यंत कुछ और पार्षदों के समर्थन का दावा भी कर रहे है। उनके पास मेयर की प्रत्याशी के रूप में पार्षद रेखा ऐरन भी मौजूद है। इनेलो के शहर अध्यक्ष रेखा के पति हनुमान ऐरन समर्थन जुटाने में भी लगे हुए है। फिर भी यह चर्चा है कि अगर सैनी और इनेलो अपने मिशन में कामयाब होते नहीं दिखे तो बगलगीर हो जाएंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva mag_Deva hin_Deva zho_Hant eng_Latn